IZVEDBENI SKLEP KOMISIJE (EU) 2020/1728

z dne 17. novembra 2020

o odobritvi metod za ocenjevanje prašičjih trupov na Hrvaškem

(notificirano pod dokumentarno številko C(2020) 7880)

(Besedilo v hrvaškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 20(p) Uredbe,

ob upoštevanju naslednjega:

(1) Točka 1 oddelka B.IV Priloge IV k Uredbi (EU) št. 1308/2013 določa, da se za razvrščanje prašičjih trupov delež pustega mesa oceni z metodami za ocenjevanje, ki jih odobri Komisija, odobrijo pa se lahko le statistično potrjene metode za oceno, ki temeljijo na fizičnih meritvah enega ali več anatomskih delov prašičjega trupa. Za odobritev metod za ocenjevanje bi morala biti statistična napaka pri oceni znotraj najvišjega dovoljenega odstopanja. Navedeno odstopanje je opredeljeno v delu A Priloge V k Delegirani uredbi Komisije (EU) 2017/1182 (2).

(2) Hrvaška je Komisijo zaprosila, naj odobri pet metod („Hennessy Grading Probe 2 (HGP2)“, „Hennessy Grading Probe 7 (HGP7)“, „OptiGrade-MCP“, „OptiScan-TP“ in „ročno metodo ZP“). Hrvaška je v ta namen v protokolu, kot je določen v členu 11(3) Delegirane uredbe (EU) 2017/1182, predložila podroben opis preskusa z razkosanjem in navedla načela, na katerih temeljijo metode, rezultate preskusa z razkosanjem in enačbe za ocenjevanje deleža pustega mesa.

(3) Pri proučitvi navedene prošnje je bilo ugotovljeno, da so pogoji za odobritev metod za ocenjevanje izpolnjeni. Zato bi bilo treba na Hrvaškem odobriti metode in enačbe za ocenjevanje.

(4) Ukrepi iz tega sklepa so v skladu z mnenjem Odbora za skupno ureditev kmetijskih trgov –

SPREJELA NASLEDNJI SKLEP:

Člen 1 1. Za ocenjevanje prašičjih trupov na Hrvaškem se v skladu s točko 1 oddelka B.IV Priloge IV k Uredbi (EU) št. 1308/2013 odobri uporaba naslednjih metod: (a) naprava „Hennessy Grading Probe 2 (HGP2)“ in z njo povezane metode za oceno, ki so podrobno opredeljene v delu I Priloge; (b) naprava „Hennessy Grading Probe 7 (HGP7)“ in z njo povezane metode za oceno, ki so podrobno opredeljene v delu II Priloge; (c) naprava „OptiGrade-MCP“ in z njo povezane metode za oceno, ki so podrobno opredeljene v delu III Priloge; (d) „OptiScan-TP“ in z njo povezane metode za oceno, ki so podrobno opredeljene v delu IV Priloge; (e) „ročna metoda (ZP)“ z ravnilom in z njo povezane metode za oceno, ki so podrobno opredeljene v delu V Priloge. 2. Ročna metoda (ZP) z ravnilom in z njo povezane metode za oceno, ki so podrobno opredeljene v točki (e) odstavka 1 se odobrijo le za klavnice, v katerih število zaklanih prašičev na teden presega 500, izračunano kot letno povprečje.

Člen 2 Spremembe odobrenih naprav ali metod za ocenjevanje niso dovoljene, če niso izrecno odobrene z izvedbenim sklepom Komisije.

Člen 3 Ta sklep je naslovljen na Republiko Hrvaško.

V Bruslju, 17. novembra 2020 Za Komisijo Janusz WOJCIECHOWSKI Član Komisije

(1) UL L 347, 20.12.2013, str. 671.

(2) Delegirana uredba Komisije (EU) 2017/1182 z dne 20. aprila 2017 o dopolnitvi Uredbe (EU) št. 1308/2013 Evropskega parlamenta in Sveta v zvezi z lestvicami Unije za razvrščanje trupov goved, prašičev in ovac ter sporočanjem tržnih cen nekaterih kategorij trupov in živih živali (UL L 171, 4.7.2017, str. 74).